Arm Suid-Afrikaners het gewoond geraak hieraan. Net soos arm Suid-Afrikaners daaraan gewoond geraak het om in sinkhuisies te bly saam met rotte wat so groot soos katte is.
Binnekort sal ons almal gewoond moet raak aan ’n nuwe bestel oor grond en die eienaarskap daarvan. Die idee van naweekplasies en huise langs die see wat vir maande aaneen leegstaan sal dalk binnekort iets van die verlede wees.
Die oorgrote meerderheid logiese denkers (dit sluit die Rooi Berets uit) verstaan dat jy nie eenvoudig al die grond vir die regering kan gee om te bestuur nie. Veral nie die suksesvolle reuseplase wat ons almal aan die lewe hou nie.
In ’n land met massiewe druk op hulpbronne sal jy maar uiteindelik bereid moet wees om dit af te staan wat nie deur jou gebruik of verbruik word nie.
Maar vir die res moet ons die vraag vir onsself afvra: Is gewoond raak aan drastiese veranderings werklik so ’n slegte ding?